Soomepoiste Klubi oktoobrikuu koosviibimine oli jälle osavõturohke ja sisukas. Kodumaalt lahkumise meenutamine toimus Sinimägede lahingute tegevust kirjeldavate sündmuste filmi esitamisega, mida kõik tõsiselt jälgisid ja kaasa elasid.
Esimees Ylo-Mark Saar avas koosviibimise koosolekulise poole klassiruumis, märkides sünnipäevaliste osa. Klubi asjaajamises selgitas Soome Sõjaveteranide Liidu põhimõtteid raha kasutamisel: kui raha aruandeaastal ei kasutata, tuleb see keskusele tagasi anda, kes saab seda muuks otstarbeks kasutada. Liidu põhimõte on, et raha tuleb kasutada, mitte koguda. Kui keegi vajab raha, siis on alati võimalik toetust saada. Peatudes klubi tegevusprogrammi juures ütles esimees, et Eesti Majaga on tehtud kokkulepe ühe aasta jooksul kümme korda ühte klassiruumi ja kaks korda väikest saali kasutada.
Suvel ilmunud ajakirja Põhjala Tähistel uus number on nüüd kodumaale ja Rootsi saadetud. Küsimus, kas tehakse veel üks number, on veel lahtine. Oleneb, kuidas toimetus suudab materjali hankida. Tegelikult lootusetu see asi ei oleks.
Tervituse saatis õp. Oskar Puhmi abikaasa Meta Puhm, öeldes, et soomepoisid on tal alati meeles, kuigi tervislikel põhjustel pole tal võimalik koosviibimisest osa võtta.
Esimees Y.-M. Saar tutvustas sünnipäevalisi: 6. okt. 1921 sündinud Endel Klav sai 85-aastaseks. Paavo Loosberg on sündinud 27. okt. 1919. Einar Paemurd on sündinud 30. okt. 1926. USA soomepoiss Taavi Kaups tänas tema kesksuvel toimunud sünnipäeva meenutamise eest. Seejärel lõpetati esimene osa ja jätkati kohvikuruumis, vaadeldes Sinimäel toimunud raskeid võitlusi.
Sinimägede film andis ülevaatliku kirjelduse Eesti vabaduse eest toimunud võitlustest, mis peeti punaarmee vastu peamiselt Narvast Sinimägedeni. Võitluse raskus ja halastamatus on tänapäeva inimesele ehmatamapanevalt raske, kuigi võitlusolukorrast räägitakse maailmas pidevalt. Kogu filmi läbib eestlase Kai Maitla juutustus oma isast, kelle võitlusi hinnati rüütliristiga. Tema vestlus toob selle loo lähedale nii inimesena kui ajajärguna eestluse enesesäilitamises.
Kodumaa võitlused koosviibimise sisuks